Document ID: 32007D0066

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Δεκεμβρίου 2006
για την οργάνωση προσωρινού πειράματος όσον αφορά την αύξηση του μέγιστου βάρους των παρτίδων σπόρων προς σπορά κτηνοτροφικών φυτών σύμφωνα με την οδηγία 66/401/EΟΚ του Συμβουλίου
[κοινοποιηθείσα υπό τον αριθμό Ε(2006) 6572]
(Κείμενο που παρουσιάζει ενδιαφέρον για τον ΕΟΧ)
(2007/66/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/EΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 13α,
Εκτιμώντας τα ακόλουθα:
(1)
Η οδηγία 66/401/EΟΚ προβλέπει το μέγιστο βάρος μιας παρτίδας για να αποφεύγεται η ανομοιογένεια των σπορομερίδων στο πλαίσιο του ελέγχου των σπόρων.
(2)
Λόγω των αλλαγών στις μεθόδους παραγωγής και εμπορίας των σπόρων προς σπορά, ιδίως του αυξημένου μεγέθους της παραγωγής και των μεθόδων μεταφοράς των σπόρων, συμπεριλαμβανομένων των αποστολών φορτίων χύμα, μπορεί να κριθεί σκόπιμη η αύξηση του καθορισμένου μέγιστου βάρους των παρτίδων σπόρων προς σπορά αγρωστωδών.
(3)
Με την απόφαση 2002/454/EΚ της Επιτροπής (2) διοργανώθηκε προσωρινό πείραμα όσον αφορά την αύξηση του μέγιστου βάρους των παρτίδων σπόρων προς σπορά κτηνοτροφικών φυτών σύμφωνα με την οδηγία 66/401/EΟΚ, το οποίο θα έληγε την 1η Ιουνίου 2003. Ωστόσο, δεν συμμετείχε καμία εταιρεία σπόρων, επειδή η εν λόγω απόφαση απαιτούσε τη διεξαγωγή δοκιμής ομοιογένειας σε κάθε παραγόμενη σπορομερίδα στο πλαίσιο του πειράματος, με αποτέλεσμα να προκύπτουν σημαντικές πρόσθετες δαπάνες.
(4)
Οι τρέχουσες διεθνείς πρακτικές, συγκεκριμένα το τεχνικό πρωτόκολλο του Διεθνούς Οργανισμού Ελέγχου των Σπόρων (ISTA)/της Διεθνούς Ομοσπονδίας Σπόρων (ISF) το οποίο εγκρίθηκε από την εκτελεστική επιτροπή του ISTA στις 10 Φεβρουαρίου 2006 και υιοθετήθηκε από το συμβούλιο του Οργανισμού Οικονομικής Συνεργασίας και Ανάπτυξης (ΟΟΣΑ) στις 24 Μαΐου 2006, επιτρέπουν την εφαρμογή διαδικασιών με τις οποίες είναι δυνατόν να αυξηθεί το μέγιστο βάρος των παρτίδων για τα αγρωστώδη.
(5)
Για να ελεγχθούν στην πράξη οι προϋποθέσεις κάτω από τις οποίες οι εγκαταστάσεις παραγωγής μπορούν να παράγουν επαρκώς ομοιογενείς μεγάλες σπορομερίδες, πρέπει να διοργανωθεί ένα προσωρινό πείραμα στο πλαίσιο του οποίου θα αυξηθεί το μέγιστο βάρος των παρτίδων αγρωστωδών.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση από το άρθρο 7 παράγραφος 2 της οδηγίας 66/401/EΟΚ και το παράρτημα III της ίδιας οδηγίας, για τα κράτη μέλη που συμμετέχουν στο προσωρινό πείραμα και για τους σπόρους των ειδών που παρατίθενται στη στήλη 1 του παραρτήματος III της ίδιας οδηγίας με τίτλο «GRAMINEAS» το ανώτατο βάρος μιας παρτίδας είναι 25 τόνοι.
2. Για τα κράτη μέλη που συμμετέχουν στο προσωρινό πείραμα, οι όροι που καθορίζονται στο παράρτημα της παρούσας απόφασης ισχύουν επιπλέον από τους όρους που προβλέπονται στην οδηγία 66/401/EΟΚ.
3. Τα κράτη μέλη που συμμετέχουν στο πείραμα ενημερώνουν την Επιτροπή σχετικά. Μπορούν να διακόψουν τη συμμετοχή τους οποιαδήποτε στιγμή, αρκεί να ενημερώσουν την Επιτροπή σχετικά.
Άρθρο 2
Για κάθε έτος τα κράτη μέλη υποβάλλουν στην Επιτροπή και στα άλλα κράτη μέλη έκθεση σχετικά με τα αποτελέσματα του πειράματος, έως τις 31 Μαρτίου του επόμενου έτους.
Άρθρο 3
Το προσωρινό πείραμα αρχίζει την 1η Ιανουαρίου 2007 και λήγει στις 30 Ιουνίου 2012.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 18 Δεκεμβρίου 2006.

Labels: 17
7
3
6
15